《赠祁山居长老》
明代·林弼

剑江东望山如龙，水势曲与山相从。山盩水厔气所钟，山居山人居其中。

碧眼白首颜如童，长日跏趺坐高舂。悬河大口谈空空，宝花散落随天风。

万年香社人所宗，千章乔木阴重重。峥嵘华构交青红，我来作邑丰水东。

思怀瓣香加敬恭，我本有发老僧翁。误落尘网徒匆匆，渊明结社意亦浓。

但恐酒狂不相容，作诗先此询远公。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。